**Obračun davčnega odtegljaja**

**REK-O obrazec**

**-**

**VELJAVNOST KOLEKTIVNIH POGODB**

**Dodatni podatki o plači - polja S**

**Poročanje v polju S02 – šifra kolektivne pogodbe**

**JULIJ 2024**

**KAZALO**

[1.0 SPLOŠNO 3](#_Toc171070892)

[2.0 POROČANJE DODATNIH PODATKOV O PLAČI - POLJA S 3](#_Toc171070893)

[3. Poročanje v polju S02 – šifra kolektivne pogodbe 3](#_Toc171070894)

1.0 SPLOŠNO

Za dohodke, **izplačane od vključno 1. 1. 2023 dalje**, in popravljanje predloženih podatkov, vrsto, obliko in način predložitve podatkov v REK obrazcih podrobneje določa Pravilnik o vsebini in obliki obračuna davčnih odtegljajev – [Pravilnik REK-O](https://www.uradni-list.si/glasilo-uradni-list-rs/vsebina/2022-01-1368/pravilnik-o-vsebini-in-obliki-obracuna-davcnih-odtegljajev). Z uvedbo REK-O obrazca je določeno tudi poročanje dodatnih podatkov o plači v poljih S. Vsebina teh podatkov je opisana v točki 3 [Navodil za izpolnjevanje obračuna davčnega odtegljaja](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDohodnina%2FREK_obrazci%2FOpis%2FNavodila_za_predlozitev_REK.doc&wdOrigin=BROWSELINK), v nadaljevanju tega dokumenta pa so dodatno pojasnjena pravila za izpolnjevanje teh polj in podani odgovori na pogosta vprašanja.

2.0 POROČANJE DODATNIH PODATKOV O PLAČI - POLJA S

Polja S se izpolnjujejo za izplačane plače in nadomestila plač, ki bremenijo delodajalca, in sicer v primeru, ko je na individualnem delu REK-O obrazca izbrana dohodninska vrsta dohodka 1101 'Plača in nadomestila plače' in je podatek o osnovi za obračun in plačilo prispevkov v polju A062 prikazan z izbrano osnovo 'P01a Plača in nadomestila plače, ki bremeni delodajalca'.

Podatki v poljih S se izpolnijo tudi v primeru izplačil plač in nadomestil plač delojemalcem, ki so napoteni na delo v tujino, ki opravljajo javna dela ali dopolnilno delo po 147. členu [Zakona o delovnih razmerjih (pisrs.si)](http://www.pisrs.si/Pis.web/pregledPredpisa?id=ZAKO5944) - ZDR-1 in vseh ostalih primerih, ko je na REK-O obrazcu poročano izplačilo plač in nadomestila plač ob pogoju, da je v polju A062 izbrana osnova P01a.

Znesek osnove za prispevke, prikazan z izbrano osnovo P01a, se v Dodatnih podatkih o plači ločeno prikaže v poljih od S03 do S07. Velja pravilo, da je **S03 + S04+ S05 + S06 + S07 = P01a**. Navedeno pravilo velja tudi, če je znesek negativen.

Velja tudi pravilo, da mora biti podatek v polju S09 'Število opravljenih in neopravljenih ur (vklj. s št. nadur), izplačanih v breme delodajalca' enak številu ur, poročanih z izbrano osnovo P01a (**S09 = P01a Ure**).

3. Poročanje v polju S02 – šifra kolektivne pogodbe

V pomoč pri ugotavljanju, katera kolektivna pogodba zavezuje delodajalca oz. če ga ne zavezuje nobena kolektivna pogodba, so pripravljena podrobnejša pojasnila.

**Kako ugotovim, katera kolektivna pogodba me zavezuje?**

1. Če imam registrirano glavno dejavnost, ki je navedena v kolektivni pogodbi dejavnosti z razširjeno veljavnostjo, me zavezuje ta kolektivna pogodba.
2. Če sem član delodajalskega združenja in je-le to podpisnik kolektivne pogodbe na ravni dejavnosti in velja za glavno dejavnost, ki jo imam registrirano, me zavezuje ta kolektivna pogodba.
3. Če imam sklenjeno kolektivno pogodbo s sindikatom pri delodajalcu, me zavezuje ta kolektivna pogodba. Ob tej me lahko zavezujejo tudi kolektivne pogodbe višje ravni.

**Obstaja možnost, da me ne zavezuje nobena kolektivna pogodba?**

Da. Če ne spadam v nobeno od opredelitev delodajalcev, ki jih zavezuje katera od kolektivnih pogodb katerekoli ravni, me ne zavezuje nobena kolektivna pogodba.

Delodajalec sicer lahko na različne načine dogovori uporabo katere (ali ožjega dela) od obstoječih kolektivnih pogodb, na podlagi sodne prakse pa mora v določenih primerih uporabiti določbe obstoječih kolektivnih pogodb. Ne glede na predhodno navedeno pa v smislu zakonskih določb takšnega delodajalca ne zavezuje kolektivna pogodba.

**Obstaja možnost, da me zavezuje več kolektivnih pogodb?**

Da. Delodajalca lahko zavezuje več kolektivnih pogodb različnih ravni. Ob morebitni hkratnem urejanju določenih institutov v več kolektivnih pogodbah pa je delodajalec v konkretnem primeru za rešitev določenega vprašanja, zavezan k uporabi določbe tiste kolektivne pogodbe, ki je za delavca ugodnejša.

**Ali me zavezuje kolektivna pogodba, ki je prenehala veljati?**

Da, vendar najdalj eno leto po prenehanju veljavnosti kolektivne pogodbe, če stranki ne določita drugače.

**Podrobneje:**

Skladno z določbami Zakona o kolektivnih pogodbah[[1]](#footnote-1) (v nadaljnjem besedilu: ZKolP) kolektivna pogodba velja le za stranki, ki sta jo sklenili oziroma za njune člane, pri čemer se ob izpolnjevanju določenih pogojev predvideva tudi splošna in razširjena veljavnost sklenjenih kolektivnih pogodb.

V zvezi z ugotavljanjem veljavnosti konkretnih kolektivnih pogodb dejavnosti za posameznega delodajalca v zasebnem sektorju je treba najprej ugotoviti članstvo konkretnega delodajalca v delodajalskem združenju in njegovo razvrstitev po Standardni klasifikaciji dejavnosti, nato je treba preveriti stranke posameznih kolektivnih pogodb oziroma podpisnice konkretnih kolektivnih pogodb, njihovo organiziranost, datum sklenitve kolektivne pogodbe dejavnosti, morebitno razširjeno veljavnost konkretne kolektivne pogodbe itd. Ob morebitni konkurenci določb več kolektivnih pogodb pa je delodajalec v konkretnem primeru za rešitev določenega vprašanja, zavezan k uporabi določbe tiste kolektivne pogodbe, ki je za delavca ugodnejša.

Ker je torej veljavnost kolektivne pogodbe dejavnosti za posameznega delodajalca v zasebnem sektorju odvisna predvsem od njegovega članstva v delodajalskem združenju, ki je podpisalo kolektivno pogodbo, je seveda možno natančen podatek o tem, katera kolektivna pogodba velja za konkretnega delodajalca, pridobiti na ustreznem delodajalskem združenju. Če pa delodajalec ni član nobenega delodajalskega združenja oziroma je iz takega združenja, ki je sicer podpisnik ustrezne kolektivne pogodbe, izstopil pred več kot enim letom, zanj ne velja nobena kolektivna pogodba, sklenjena za območje države, razen morebitne kolektivne pogodbe dejavnosti, ki ima lastnost razširjene veljavnosti, kar pomeni, da take kolektivne pogodbe veljajo za vse delodajalce v določeni dejavnosti ne glede na njihovo članstvo v delodajalskem združenju, ki je podpisnik te kolektivne pogodbe.

Evidenca kolektivnih pogodb, sklenjenih za območje države, s povezavo na Uradne liste Republike Slovenije, je dostopna na portalu OPSI - Odprti podatki Slovenije (<https://podatki.gov.si/dataset/evidenca-kolektivnih-pogodb>). Obveščamo vas še, da neuradne čistopise kolektivnih pogodb dejavnosti lahko najdete pri nekaterih zasebnih ponudnikih, na spletnih straneh Pravno-informacijskega sistema Republike Slovenije ([www.pisrs.si](http://www.pisrs.si)) in pri podpisnikih posameznih kolektivnih pogodb dejavnosti.

Vsekakor pa stvarna veljavnost kolektivne pogodbe izhaja iz določil vsake posamezne sklenjene pogodbe, pri čemer kolektivne pogodbe dejavnosti stvarno veljavnost večinoma vežejo na delodajalce, ki opravljajo določeno dejavnost kot pretežno (glavno) dejavnost. Za uradno razlago sklenjenih kolektivnih pogodb pa so seveda izključno pristojni prav v ta namen ustanovljeni organi za razlago posameznih kolektivnih pogodb, v katerega podpisniki kolektivne pogodbe na strani delavcev in na strani delodajalcev imenujejo svoje člane.

Ob tem opozarjamo, da je v skladu z določbo 31. člena Zakona o delovnih razmerjih[[2]](#footnote-2) (v nadaljnjem besedilu: ZDR-1) navedba kolektivnih pogodb, ki zavezujejo delodajalca, oziroma splošnih aktov delodajalca, ki določajo pogoje dela, obvezna sestavina pogodbe o zaposlitvi, ki jo skleneta delavec in delodajalec. Delodajalec pa mora omogočiti svojim delavcem, da se seznanijo z vsemi kolektivnimi pogodbami, ki ga obvezujejo, in vsemi veljavnimi splošnimi akti. V ta namen morajo biti kolektivne pogodbe in splošni akti delodajalca vedno na razpolago na dostopnem mestu, na katerem se lahko delavci brez nadzora seznanijo z njihovo vsebino.

ZKolP v 17. členu ureja tudi uporabo kolektivne pogodbe po prenehanju njene veljavnosti. Po prenehanju veljavnosti kolektivne pogodbe se namreč do sklenitve nove, vendar najdalj eno leto, če stranki ne določita drugače, še naprej uporabljajo določbe normativnega dela, s katerimi se urejajo pravice in obveznosti delavcev in delodajalcev pri sklepanju pogodb o zaposlitvi, med trajanjem delovnega razmerja in v zvezi s prenehanjem pogodbe o zaposlitvi, plačilo za delo ter drugi osebni prejemki in povračila v zvezi z delom ter varnost in zdravje pri delu.

V primeru, da konkretnega delodajalca ne zavezuje nobena kolektivna pogodba na ravni dejavnosti, je treba vse pravice delavcev, ki bi sicer morale biti določene v kolektivni pogodbi dejavnosti, opredeliti v kolektivni pogodbi pri delodajalcu oziroma v splošnih aktih delodajalca ali v konkretni pogodbi o zaposlitvi.

1. Uradni list RS, št. 43/06 – ZKolP, 45/08 ZArbit [↑](#footnote-ref-1)
2. Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, [54/22](http://www.uradni-list.si/1/objava.jsp?sop=2022-01-1186) – ZUPŠ-1, 114/23 in 136/23 – ZIUZDS [↑](#footnote-ref-2)